融州老君洞敕賜真仙巖之圖
作者：杜應然
朝代：宋

paragraphs: 古號黔南今號融，真仙第一勝高嵩。
仙關標榜門增麗，聖像威靈民敬崇。
帝賜御書藏寶閣，天生石像老仙翁。
瓶爐羅列非雕琢，幢蓋周圍奪巧工。
足履分明深踏石，仙衣彷彿挂玲瓏。
青牛水畔藏頭角，白鶴溪邊飲羽㚇。
獅子像前如拜伏，猿猴梯上若登空。
龍田龍迹施鱗甲，蛇藏蛇身似錦紅。
羅漢數軀朝向北，斗星七位轉回東。
浮橋佇望金星座，仙徑平瞻水月宮。
丹井千秋泉不竭，芝田萬頃草常豐。
餘清近酌潺潺水，聳翠遥觀疊疊松。
石柱經年堅且直，壽溪度歲淼無窮。
呂仙隠迹居于壁，□□□容坐得穹。
彩仗彩儀皆擁護，仙床仙室盡高雄。
化巖夏月生寒凜，和洞冬天都暖烘。
棋畫臺中人弈戯，樹生石內月朦朧。
列三寺觀學俱近，會一樓堂像闡洪。
道院庵中居上道，風雩臺畔自生風。
橋名步扣登融石，樓號鴻音撞巨鐘。
花圃西南前可望，釣臺泉石景堪充。
劉侯布德于融郡，父宿興祠立壽容。
廣地可容千位客，照天高挂一燈籠。
洞天要比應難比，福地雖同未肯同。
一石鎸經顯居士，萬碑題咏稱名公。
想君足迹難窮覽，敬爲栽詩入畫中。